“กพท.” นัดสายการบินหารือ 23 เม.ย. เตรียมพร้อมก่อนหวนเปิดบริการ 1 พ.ค.นี้
“กพท.” นัดสายการบินหารือ 23 เม.ย. เตรียมพร้อมก่อนหวนเปิดบริการ 1 พ.ค.นี้
21 เม.ย. 2563

นายจุฬา สุขมานพ ผู้อำนวยการสำนักงานการบินพลเรือนแห่งประเทศไทย (กพท.) เปิดเผยว่า ในวันที่ 23 เม.ย.นี้ ได้นัดหารือกับผู้ประกอบการสายการบินเพื่อซักซ้อมความเข้าใจก่อนที่จะกลับมาเปิดทำการบินเส้นทางในประเทศอีกครั้งในวันที่ 1 พ.ค.นี้ หลังจากหลายสายการบินหยุดบินชั่วคราว
ทั้งนี้ เพื่อเป็นแนวทางในการปฏิบัติตามมาตรการสาธารณสุขในช่วงที่ยังมีการแพร่ระบาดเชื้อไวรัสโควิด-19 ได้แก่ การจัดที่นั่งให้มีระยะเว้นห่างกัน ให้ผู้โดยสารใช้หน้ากากอนามัยหรือหน้ากากผ้า การไม่เสริฟอาหารและเครื่องดื่มระหว่างอยู่บนเครื่อง เป็นต้น
“นัดคุยกับแอร์ไลน์ที่หยุดบินไป เขาจะกลับมาบินได้ตามปกติ เป็นสิทธิของเขา แต่มาพูดคุยแนวทางปฏิบัติว่ากลับมาบินต้องทำอย่างไร จะทำเหมือนเดิมไม่ได้” ผู้อำนวยการ กพท. กล่าว
ส่วนเส้นทางการบินระหว่างประเทศ ปัจจุบัน กพท.ได้ออกประกาศขยายเวลาห้ามอากาศยานบินเข้าสู่ประเทศไทยเป็นการชั่วคราวถึง 23.59 น.ของวันที่ 30 เม.ย.63 และอยู่ระหว่างการประเมินของรัฐบาล
ทั้งนี้ สายการบินหลายแห่งได้ทำการหยุดบินไป ได้แก่ บริษัท การบินไทย จำกัด (มหาชน) หรือ THAI ยื่นขอหยุดทำการบินทุกเส้นทาง เริ่มตั้งแต่วันที่ 25 มี.ค.-31 พ.ค.63, ไทยสมายล์แอร์เวย์ หยุดทำการบินในประเทศชั่วคราว ตั้งแต่วันที่ 7-31 พ.ค.63 ส่วนเส้นทางระหว่างประเทศหยุดทำการบินชั่วคราว 23 มี.ค. – 31 พ.ค.63
โดย ไทยแอร์เอเชีย หยุดทำการบินเส้นทางระหว่างประเทศ ตั้งแต่ 22 มี.ค.-30 เม.ย. 63 และเส้นทางภายในประเทศหยุดทำการบินชั่วคราว 1-30 เม.ย.63 ส่วนไทยแอร์เอเชีย เอ็กซ์ มีกำหนดกลับมาบินในวันที่ 17 มิ.ย.63
ขณะที่ บริษัท สายการบินนกแอร์ จำกัด (มหาชน) หรือ NOK หยุดทำการบินเฉพาะเส้นทาง กรุงเทพฯ-กระบี่ / นครพนม / น่าน / ร้อยเอ็ด / แม่ฮ่องสอน 1 มี.ค.-30 เม.ย.63 ขณะที่เส้นทางระหว่างประเทศหยุดทำการบินชั่วคราวทุกเส้นทาง 31 ม.ค.-25 ต.ค.63 ส่วนบริษัท สายการบินนกสกู๊ต จำกัด แจ้งขอหยุดทำการบินเส้นทางระหว่างประเทศทุกเส้นทาง 25 มี.ค.-30 เม.ย.63
ส่วน บริษัท การบินกรุงเทพ จำกัด (มหาชน) หรือ BA หยุดทำการบินเส้นทางระหว่างประเทศตั้งแต่ 22 มี.ค.63 ยังไม่กำหนดเปิดทำการบิน ส่วนเส้นทางในประเทศ กำหนดหยุดทำการบิน 7 เม.ย.-30 เม.ย.63